  Майя Бывальцева Анжелика Тихонова корреспондент 2022-тӥ арын Бадӟым удмурт диктантэз оглом 2 сюрс 943 адями гожтӥз. Со пӧлысь 700 котырез – текстэз радио пыр лыдӟем улсын. Со сярысь радъясьёсыз ивортӥзы. Туэ «Бадӟым удмурт диктант» ужрадэ пыриськисьёс пӧлын тужгес пиналъёсыз Ижкарысь, Башкортостанысь но Татарстанысь 7 аресъем вить пиналъёс луизы. Нош тужгес арлыдоосыз – Балезино ёросысь 85 аресъем кык нылкышноос. Диктант гожтӥсьёслэсь ужъёссэс Удмурт кун университетысь Удмурт кылосбуръя, финно-угроведениея но журналистикая институтысь дышетӥсьёс учкизы. Туннэ нуналлы (ужъёс ӧжыт гинэ ваньмыз эскеремын ӧвӧл на) 92 адями диктантэз янгыштэк гожтӥз но 100 балл басьтӥз. Нялтас вераса, кылем арын ужзэс 100 баллы гожтӥсьёс 50 кузя вал. Радъясьёс пусйизы, текст пӧртэм арлыдо адямиослы пӧртэм сямен сётӥське. Кылсярысь, покчиослы но арлыдоослы со шуггес потэ. Соин ик азьланяз, луонлык луиз ке, текстэз арлыдъёсты чакласа пӧртэм сямен дасялозы, оло. Пусъём, акция 2-тӥ оштолэзе ортчиз. Диктантэз Удмуртиын нимысьтыз дасям 125 интыосын но Россиысь мукет улосвылъёсын радъям 30 площадкаосын гожтӥзы. Со сяна, текстэз «Мынам Удмуртие» радиоын но «Удмуртия» телеканалын меӵак эфирын лыдӟизы. Пыр-поч йылпумъянъёсты 16-тӥ куартолэзе акцилэн нимлыко сайтаз шараялозы. Отын ик текстэн тодматскыны, баллъёсты тодыны но сертификат басьтыны луоз. Тодэ вайытом, 2021-тӥ арын Бадӟым удмурт диктантэз 1 сюрс 504 адями гожтӥз вал. Туэ диктантлы текстэз кылбурчи, кылысь кылэ берыктӥсь, «Кенеш» журналлэн валтӥсь редакторез Анастасия Шумилова дасяз. Тегъёс: Бадӟымудмуртдиктант Удмуртия удмурткыл удмуртъёс Ижкар  